Tesla gør klar til opdatering af “gamle” computere i Model S og X

Det er ikke nogen hemmelighed, at Tesla vil have deres biler til at køre helt selv. Et vigtigt aspekt af den plan er en helt ny computer eller, som Tesla kalder den, en “neural net accelerator”. Det er samtidig version 3 af computeren, og ifølge Elon Musk er det “verdens mest avancerede computer i en bil”. Og nu ser det ud til, at Tesla ejere snart kan begynde at rulle forbi værkstedet for at få ny processor i bilen – noget, der aldrig før er set hos større bilproducenter.

Når softwaren er klar

For tiden kommer der ofte nye opdateringer fra Tesla til softwaren i deres biler, som nu kan “se” eksempelvis lyskryds og selv stoppe for rødt. Men der mangler stadig en del i softwaren, før det giver mening at rulle en hardwareopdatering ud, svarer Elon Musk en bruger der spørger på Twitter:

Retrofits will start when our software is able to take meaningful advantage of the Tesla FSD computer, which is an order of magnitude more capable. For now, it’s slightly disadvantageous to have Tesla FSD computer, as our software is more refined for HW2.
— Elon Musk (@elonmusk) March 30, 2019

Gratis opgradering

Hvis du har købt den “fuldt selvkørende” pakke da du investerede i din Tesla, vil opdateringen af både hard- og software være gratis. Planen er ifølge Teslas chef for udviklingen af den nye processor, at produktionen af den nye processor skulle være påbegyndt i slutningen af tredje kvartal i år – hvilket altså er lige omkring nu.

Ifølge sitet Electrek er der forvirring over, hvorvidt de nyeste Model 3 faktisk allerede har fået den nye processor. Men ifølge sitet er det endnu ikke offentliggjort af Tesla, hvilken model processor, der sidder i de nyeste udgaver af den mindste Tesla.

Tesla gør klar til opdatering af “gamle” computere i Model S og X