Tegn på dårlig efterspørgsel efter ny Model Y i USA

Tesla åbnede for nylig for bestillinger af den opdaterede Model Y i USA, men kun få dage efter lanceringen viser det sig, at flere varianter allerede er tilgængelige til levering – og i nogle tilfælde kan bilen leveres samme dag.

Den nye version af Model Y, der blev gjort tilgængelig i Nordamerika i sidste uge, markerer et skift fra den tidligere Launch Edition, som var den eneste variant, der kunne bestilles siden januar. Den nye Model Y Long Range AWD har en startpris på 49.000 dollar, hvilket gør den betydeligt billigere end Launch Edition, der kostede omkring 60.000 dollar.

Model Y er traditionelt Teslas mest populære bil i USA, og lanceringen af en billigere version blev set som en mulighed for at vurdere efterspørgslen under nuværende markedsvilkår og efter en periode med kritisk fokus på mærket – blandt andet på grund af udtalelser og adfærd fra CEO Elon Musk.

Få din Model Y i dag

Ifølge elbilsitet Electrek angiver Tesla en leveringstid på “1-3 uger” for de fleste konfigurationer i forskellige amerikanske postnumre. Alligevel er der områder på både østkysten og vestkysten, hvor købere bliver tilbudt levering “i dag”. Det tyder på, at Tesla allerede har biler på lager, selvom modellen officielt blev lanceret for blot få dage siden.

Tesla har dog ikke opført disse køretøjer i den offentlige lageroversigt på virksomhedens hjemmeside. I stedet vises visse lagerbiler kun som en mulighed under konfigureringen af nye Model Y, hvor enkelte brugere rapporterer, at de er blevet dirigeret til lagermodeller via en pop-up under bestillingsprocessen.

Dette indikerer, at Tesla allerede har produceret og distribueret den nye Model Y uden en tydelig venteliste – og at efterspørgslen måske langt fra matcher udbuddet.

Det er uvist, om Tesla vil reagere ved at tilbyde rabatter eller særlige finansieringsvilkår, som det tidligere er set med Model 3. I øjeblikket tilbyder Tesla allerede 0% finansiering på visse modeller i USA, og det er muligt, at lignende tiltag vil blive introduceret for Model Y, hvis salget ikke tager fart.

Udover de mulige problemer på det hjemmemarkedet står Tesla også over for en mulig sanktionering i Kina, som i løbet af de nærmeste dage ventes at gengælde yderligere – Tesla er i den forbindelse et oplagt mål.

Tegn på dårlig efterspørgsel efter ny Model Y i USA