Tesla med ny kampagne: Rentefri kredit i 8 år – Model 3 fra 2.378 kr.

Tesla lancerer nu igen en kampagne i Danmark, hvor udvalgte versioner af Model Y og Model 3 kan finansieres med rentefrit lån i op til otte år. Kampagnen gælder fra 1. april 2026 og gælder “så længe lager haves”. Samtidig åbner Tesla for en række andre tilbud i forbindelse med påsken, hvor fokus er på at gøre det mere attraktivt at vælge elbil. Hagen er så, at du skal have mindst 54.000 kr. på kontoen for udbetalingen er ganske høj. Har du ikke det, og skal du financiere det via et banklån bliver det faktisk hurtigt dyrere end “blot” at låne alle pengene som et normalt lån. Har du til gengæld de 54.000+ kroner, ja så kan det afgjort være et godt tilbud.

Den nye kampagne handler i høj grad om at reducere de samlede omkostninger ved at eje en elbil uden nødvendigvis at sænke bilernes listepris – naturligvis i sidste ende for at sælge flere biler. Ved at fjerne renten over en lang periode bliver de månedlige ydelser lavere, hvilket kan gøre en mærkbar forskel for mange købere, forudsat altså at de har til udbetalingen i forvejen. Det er samtidig et tegn på, at konkurrencen på elbilmarkedet intensiveres, og at finansiering i stigende grad bruges som et aktivt salgsredskab.

Flere varianter og månedlige ydelser

Kampagnen omfatter flere versioner af både Model Y og Model 3 med forskellige rækkevidder og priser. En Model 3 med baghjulstræk starter fra under 2.400 kroner om måneden, mens en Model Y med lang rækkevidde ligger fra lidt over 3.000 kroner afhængigt af variant og udbetaling.

Der er også dyrere udgaver med længere rækkevidde og firhjulstræk, hvor de månedlige ydelser stiger tilsvarende. Fælles for modellerne er altså, at de alle kræver en relativt høj udbetaling, som spiller en central rolle i den samlede økonomi. Tesla tilbyder desuden en alternativ finansiering på en ny Model Y med en rente på 0,99 procent, hvilket giver en anden balance mellem udbetaling og månedlig ydelse.

Leasingpriser fortsætter nedad

Sideløbende med finansieringstilbuddet fortsætter Tesla med at presse leasingpriserne ned. Model 3 kan nu leases fra 2.795 kroner om måneden med en udbetaling på 20.000 kroner, mens Model Y starter fra 3.295 kroner om måneden under tilsvarende vilkår.

Kampagnen her er endnu et aggressivt skridt fra Tesla i et marked, hvor en lang række producenter kæmper om kunderne i mellemklassen for elbiler. Kombinationen af rentefri finansiering og lave leasingpriser gør det samlet set billigere at komme ind i en elbil end tidligere, men tilbuddene er samtidig tidsbegrænsede og afhænger af tilgængelige biler.

Herunder kan du se priserne:

Model | Rækkevidde (WLTP) | Månedlig ydelse | Udbetaling
Model Y RWD Long Range | Op til 657 km | 3.054 kr. | 69.998 kr.
Model Y Premium RWD Long Range | Op til 609 km | 3.139 kr. | 71.998 kr.
Model 3 RWD | Op til 534 km | 2.378 kr. | 53.998 kr.
Model 3 Premium RWD Long Range | Op til 750 km | 2.970 kr. | 67.998 kr.
Model 3 Premium AWD Long Range | Op til 660 km | 3.139 kr. | 71.998 kr.

Tesla med ny kampagne: Rentefri kredit i 8 år – Model 3 fra 2.378 kr.